友諒忿疆土日蹙，治樓船數百艘。載其家屬百官，盡銳圍洪都。守將朱文正、鄧愈堅守，三月不能下，元璋自將救之，友諒乃撤圍，東出鄱陽湖，逆戰，遇於湖中之康郎山。友諒集巨艦，連鎖為陣，元璋兵不能仰攻，乃縱火焚友諒舟，友諒大敗，欲退保鞋山，元璋已先扼湖口，邀其歸路。持數日，漢軍乏食，突圍出湖口，諸將自上流邀擊之，大戰涇江口。漢軍且鬥且走，友諒從舟中引首出，有所指撝，驟中流矢，貫目睛及顱，死。其軍大潰。長子善兒被執。友諒僭號凡四年。